Doi adolescenți din județul Gorj au fost dați dispăruși de familii și sunt căutați de polițiști. Poliţiştii l-au depistat pe elevul de 17 ani, din Târgu Jiu, dat dispărut de familie pentru că nu a mai ajuns acasă după cursuri.
Oamenii legii o caută în continuare pe adolescenta de 14 ani, din Rovinari, dispărută după ce a plecat spre şcoală, unde nu a mai ajuns, a anunţat purtătorul de cuvânt al Inspectoratului de Poliţie Judeţean (IPJ) Gorj, Ioana Nanu.
În urma activităţilor desfăşurate de poliţişti în vederea căutării minorului, acesta a fost identificat în incinta unei clădiri din apropierea unităţii de învăţământ.
Băiatul de 17 ani a fost încredinţat familiei, nefiind victima vreunei infracţiuni.
Poliţiştii au anunţat joi că intervin pentru căutarea a doi minori daţi dispăruţi, fiind vorba de o fată de 14 ani din Rovinari, care a plecat spre şcoală şi un băiat de 17 ani din Târgu Jiu, care nu s-a mai întors acasă după ce a fost la cursuri.
Conform IPJ Gorj, poliţiştii din cadrul Poliţiei Oraşului Rovinari au fost sesizaţi cu privire la faptul că minora Cristiana-Florina Doncz, în vârstă de 15 ani, din Rovinari, a plecat de la domiciliu, cu intenţia de a se deplasa la Liceul Tehnologic Roşia Jiu, unde nu a mai ajuns şi până în prezent nu a mai revenit la domiciliu.
Semnalmente: înălţime - 1,65 metri, greutate - aproximativ 50 de kilograme, constituţie atletică, ochi căprui, păr şaten, lung iar pe antebraţul stâng are un semn particular.
La momentul plecării, fata purta o căciulă de tip bască, de culoare neagră, tenişi cu model floral, un cardigan şi o bluză de culoare neagră, pantaloni de tip blue-jeans şi un rucsac negru inscripţionat.
Orice persoană care poate oferi informaţii ce pot conduce la depistarea minorei este rugată să apeleze 112 ori să anunţe cea mai apropiată unitate de poliţie.